48.		Zmluva o výpožičke
			(§ 659 a nasl. ObZ)
Čl. I
Zmluvné strany
1.	Požičiavateľ:	Andrej Benko, nar. ................., r. č. ..........., 
bytom Nádražná ul. č. 17, 010 01 Žilina
2.	Vypožičiavateľ:	Mária Petrová, nar. ..............., r. č. .........., 
bytom Osadná ul. č. 12, 010 01 Žilina
Čl. II
Predmet zmluvy
Zmluvné strany sa dohodli, že požičiavateľ Andrej Benko prenecháva vypožičiavateľovi Márii Petrovej na bezplatné užívanie túto hnuteľnú vec: auto ŠKODA PICK UP.
Čl. III
Doba výpožičky
1.	Vypožičaná vec bude odovzdaná vypožičiavateľovi na dočasné užívanie pri podpise tejto zmluvy.
2.	Vypožičiavateľ má právo užívať vec s cieľom prepravy tovaru na dobu určitú do 31. 12. 2023.
Čl. IV
Ďalšie ustanovenia
1.	Požičiavateľ sa zaväzuje odovzdať vec na užívanie v dobrom technickom stave.
2.	Vypožičiavateľ sa zaväzuje požičanú vec užívať len na účely, ktoré sú určené v tejto zmluve.
3.	Vrátiť požičanú vec je vypožičiavateľ povinný v týchto prípadoch:
a)	skončením doby zapožičania,
b)	ak ho požičiavateľ na to vyzval,
c)	ak vec neužíva riadne alebo v rozpore s účelom zmluvy.
Žilina 1. 10. 2022	požičiavateľ	vypožičiavateľ
Poznámka
Zmluvou o výpožičke vznikne vypožičiavateľovi právo dohodnutú vec užívať. Bezodplatnosťou sa táto zmluva taktiež odlišuje od nájomnej zmluvy, kde tak isto vzniká právo dočasne používať individuálne určenú vec, ale za odplatu – nájomné.
Podstatnými náležitosťami zmluvy sú:
a)	presné určenie veci, ktorá je predmetom vypožičania,
b)	záväzok požičiavateľa prenechať vec vypožičiavateľovi bezplatne na dočasné užívanie,
c)	určenie doby, dokedy ju môže vypožičiavateľ bezplatne užívať.
Zmluva o výpožičke môže byť uzavretá ústne, pre jej platnosť zákon nepredpisuje písomnú formu.

ZMLUVA O VÝPOŽIČKE
§ 659 zákona č. 40/1964 Zb.
Občiansky zákonník
Zmluvou o výpožičke vznikne vypožičiavateľovi právo vec po dohodnutú dobu bezplatne užívať.
§ 660 zákona č. 40/1964 Zb. 
Občiansky zákonník
Požičiavateľ je povinný odovzdať vypožičiavateľovi vec v stave spôsobilom na riadne užívanie. Ustanovenie § 617 platí primerane aj pre užívanie veci.
§ 661 zákona č. 40/1964 Zb.
Občiansky zákonník
(1) Vypožičiavateľ je oprávnený užívať vec riadne a v súlade s účelom, ktorý sa v zmluve dohodol alebo ktorému obvykle slúži; je povinný chrániť ju pred poškodením, stratou alebo zničením.
(2) Ak nie je dohodnuté inak, nesmie vypožičiavateľ prenechať vec na užívanie inému.
§ 662 zákona č. 40/1964 Zb.
Občiansky zákonník
(1) Vypožičiavateľ je povinný vec vrátiť, len čo ju nepotrebuje, najneskôr však do konca určenej doby zapožičania.
(2) Požičiavateľ môže požadovať vrátenie veci aj pred skončením určenej doby zapožičania, ak vypožičiavateľ neužíva vec riadne alebo ak ju užíva v rozpore s účelom, ktorému slúži.
ZMLUVA O PÔŽIČKE
§ 657 zákona č. 40/1964 Zb. 
Občiansky zákonník
citácia na str. 330
Zmluvou o pôžičke prenecháva veriteľ dlžníkovi veci určené podľa druhu, najmä peniaze, a dlžník sa zaväzuje vrátiť po uplynutí dohodnutej doby veci rovnakého druhu.
Ručenie
§ 546 zákona č. 40/1964 Zb. 
Občiansky zákonník
citácia na str. 330
Dohodou účastníkov možno zabezpečiť pohľadávku ručením. Ručenie vzniká písomným vyhlásením, ktorým ručiteľ berie na seba voči veriteľovi povinnosť, že pohľadávku uspokojí, ak ju neuspokojí dlžník.
§ 547 zákona č. 40/1964 Zb. 
Občiansky zákonník
Veriteľ je povinný kedykoľvek a bez zbytočného odkladu oznámiť ručiteľovi na požiadanie výšku svojej pohľadávky.